আধুনিক কবিতা তার প্রতীকধর্মিতা পরোক্ষভাষণ, ইঙ্গিতপ্রিয়তা ইত্যাদি কারণে জনসাধারণের সাহিত্য হয়ে উঠতে পারেনি আজও। সাধারণ পাঠক এসব বোঝেন না । তারা বোঝেন সাদামাটা উচ্চারণ, পরিচিত উপমা, সহজ-সাবলীল অন্ত্যমিল ইত্যাদি। সেজন্য এও দেখা যাচ্ছে যে, দু/চারজন বৃদ্ধ কবি তাদের পূর্বতন ইমেজ কাজে লাগিয়ে খুব তরল ও স্থূল পঙক্তিমালা লিখে চলেছেন ওই সস্তা জনপ্রিয়তা এবং নগদ প্রাপ্তির লক্ষেই। এ কথার অর্থ কবিরাও এখন কথাসাহিত্যকসুলভ জনপ্রিয়তার কাঙাল! অথচ কবিতা, যাকে finest form of art বলা হয়, তার যাবতীয় কলা-কৌশল নিয়েই ঐশ্বর্যবান। গরিব কিন্তু সচ্চরিত্রবান ব্যক্তির ইমেজ নিয়ে কবিতা দাঁড়িয়ে থাকে, অন্তত থাকতে সচেষ্ট হয়, সমস্ত প্রতিকূলতার মধ্যেও।